ทุนสำรองประเทศเพิ่มเล็กน้อย 100 ล้านเหรียญสหรัฐ
ธปท.เผยทุนสำรองประเทศเพิ่มเล็กน้อย 100 ล้านเหรียญสหรัฐ อยู่ที่ 1.797 ล้านเหรียญสหรัฐ คาดเพิ่มจากการตีราคามูลค่าสินทรัพย์เป็นสำคัญ ด้านค่าเงินบาทเคลื่อนไหวตามปัจจัยต่างประเทศ
28 ต.ค. 2559

ธปท.เผยทุนสำรองประเทศเพิ่มเล็กน้อย 100 ล้านเหรียญสหรัฐ อยู่ที่ 1.797 ล้านเหรียญสหรัฐ คาดเพิ่มจากการตีราคามูลค่าสินทรัพย์เป็นสำคัญ ด้านค่าเงินบาทเคลื่อนไหวตามปัจจัยต่างประเทศ 
วันที่ 28 ต.ค. ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ 21 ต.ค.ที่ผ่าน ว่า อยู่ที่ระดับ 1.797 แสนล้านเหรียญสหรัฐ หรือ ประมาณ 6.312 ล้านล้านบาท เทียบกับสัปดาห์ก่อนหน้าที่ระดับ 1.796 แสนล้านเหรียญสหรัฐ หรือประมาณ 6.328 ล้านล้านบาท เพิ่มขึ้นเพียงเล็กน้อย 100 ล้านเหรียญสหรัฐ หรือ ประมาณ 3,500 ล้านบาท หากคิดอัตราแลกเปลี่ยนปัจจุบันที่ประมาณ 35 บาท/เหรียญสหรัฐ
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.26 หมื่นล้านเหรียญสหรัฐ เทียบกับสัปดาห์ก่อนที่ 2.28 หมื่นล้านเหรียญสหรัฐ คิดเป็นการลดลง 200 ล้านเหรียญสหรัฐ ส่งผลให้ทุนสำรองระหว่างประเทศสุทธิของไทยในปัจจุบันอยู่ที่ระดับ 2.023 แสนล้านเหรียญสหรัฐ ซึ่งเป็นระดับที่ทยอยลดลงบ้างเมื่อเทียบกับสัปดาห์ก่อนที่ 2.024 แสนล้านบาท และสัปดาห์ก่อนหน้านี้ 2.041 แสนล้านบาท  
ด้านฐานเงินหรือเงินสดหมุนเวียนในมือภาคเอกชนบวกกับเงินฝากของสถาบันการเงิน ที่ธปท.ในปัจจุบันอยู่ที่ระดับ 1.613 ล้านล้านบาท เพิ่มขึ้นเล็กน้อยจาก 1.605 ล้านล้านบาทในสัปดาห์ก่อน โดยสภาพคล่องในระบบยังมีเพียงพอต่อกิจกรรมทางเศรษฐกิจ
นักค้าเงินธนาคารพาณิชย์ กล่าวว่า มีความเป็นไปได้ว่าทุนสำรองที่เพิ่มขึ้นเพียงเล็กน้อยในสัปดาห์นี้เกิดจาการตีมูลค่าสินทรัพย์ต่างประเทศ อาทิ เงินตราต่างประเทศ ในทุนสำรองประเทศเป็นสำคัญ ในช่วงนี้เงินเหรียญสหรัฐปรับแข็งค่าขึ้นขณะที่ค่าเงินบาทมีทิศทางอ่อนค่าลง ทำให้ความจำเป็นในการเข้าดูแลค่าเงินของทางการมีน้อยลง
สำหรับวันนี้ เงินบาทเคลื่อนไหวเปิดตลาดที่ระดับ 35.13 บาท/เหรียญสหรัฐ มีแนวโน้มอ่อนค่าลงเมื่อเทียบกับระดับปิดตลาดเมื่อวานนี้ที่ 35.12 บาท/เหรียญสหรัฐ ระหว่างวันเคลื่อนไหวแข็งค่าสุดที่ 35.06 บาท และอ่อนค่าสุดที่ระดับ 35.15 บาท อย่างไรก็ดี ในช่วง 15.00 น.เงินบาทกลับมาเคลื่อนไหวแข็งค่าขึ้นบ้าง โดยอยู่ที่ระดับ 35.09 บาท ซึ่งปัจจัยหลักๆที่มีผลต่อค่าเงินบาทมาจากปัจจัยในต่างประเทศเป็นหลัก